b'\n_START_ARTICLE_\nSuositteluj\xc3\xa4rjestelm\xc3\xa4\n_START_PARAGRAPH_\nSuositteluj\xc3\xa4rjestelm\xc3\xa4 (engl. recommender system) on tietokoneohjelma, joka ehdottaa k\xc3\xa4ytt\xc3\xa4j\xc3\xa4n aiempaan toimintaan perustuen sis\xc3\xa4lt\xc3\xb6j\xc3\xa4, joista h\xc3\xa4n voisi olla kiinnostunut. Se auttaa kuluttajia l\xc3\xb6yt\xc3\xa4m\xc3\xa4\xc3\xa4n tuotteita, joista he pit\xc3\xa4v\xc3\xa4t ja auttavat yrityksi\xc3\xa4 lis\xc3\xa4\xc3\xa4m\xc3\xa4\xc3\xa4n myynti\xc3\xa4\xc3\xa4n. Se voi antaa k\xc3\xa4ytt\xc3\xa4jille ehdotuksia esimerkiksi kiinnostavasta musiikista, elokuvista, kirjoista, valokuvista tai verkkokirjanmerkeist\xc3\xa4._NEWLINE_Suositteluj\xc3\xa4rjestelmien taustalla on ajatus siit\xc3\xa4, ett\xc3\xa4 palveluiden suunnittelussa tulisi ottaa huomioon eri kuluttajaryhmien yh\xc3\xa4 selvemmin eriytyv\xc3\xa4t tarpeet ja halut. Hajaantunut ja yksil\xc3\xb6llistynyt kulutus on ominaista j\xc3\xa4lkimoderneille yhteiskunnille, joissa kulutusvalinnat ja niihin liittyv\xc3\xa4 merkityksenanto toimivat yhten\xc3\xa4 t\xc3\xa4rke\xc3\xa4n\xc3\xa4 identiteettien rakentamisen ja esitt\xc3\xa4misen tapana. Esimerkiksi sis\xc3\xa4llytt\xc3\xa4m\xc3\xa4ll\xc3\xa4 musiikin verkkopalveluihin suositteluominaisuuksia, k\xc3\xa4ytt\xc3\xa4j\xc3\xa4t voivat l\xc3\xb6yt\xc3\xa4\xc3\xa4 uutta musiikkia helpommin._NEWLINE_Kimmo Tuomisen  mukaan suositteluj\xc3\xa4rjestelm\xc3\xa4t ovat yhdenlaisia suodatusmekanismeja, joilla verkossa olevaa tietoa seulotaan \xe2\x80\x93 erotellaan olennainen ep\xc3\xa4olennaisesta. Erilaiset suositukset lis\xc3\xa4\xc3\xa4v\xc3\xa4t huomattavasti yhteis\xc3\xb6llisi\xc3\xa4 kirjanmerkkej\xc3\xa4 hy\xc3\xb6dynt\xc3\xa4vien verkkopalvelujen suodatuskapasiteettia.\n_START_SECTION_\nSuosittelumenetelm\xc3\xa4t\n_START_PARAGRAPH_\nSuositteluj\xc3\xa4rjestelmien toimintaperiaatteet ovat p\xc3\xa4\xc3\xa4asiassa kahdenlaisia: sis\xc3\xa4lt\xc3\xb6perustaisia tai yhteistoiminnallisia. Sis\xc3\xa4lt\xc3\xb6perustaisissa l\xc3\xa4ht\xc3\xb6kohtana on k\xc3\xa4ytt\xc3\xa4jien ja tuotteiden profiloiminen. K\xc3\xa4ytt\xc3\xa4j\xc3\xa4- ja tuoteprofiileja k\xc3\xa4ytet\xc3\xa4\xc3\xa4n yhdist\xc3\xa4m\xc3\xa4\xc3\xa4n k\xc3\xa4ytt\xc3\xa4jien kiinnostuksenkohteita tuotekuvauksiin erilaisten algoritmien avulla._NEWLINE_Menestynein suositteluj\xc3\xa4rjestelmien toimintaperiaate on kuitenkin kollaboratiivinen eli yhteistoiminnallinen suodattaminen (engl. collaborative filtering). Se on menetelm\xc3\xa4, jonka avulla luodaan automaattisia ennusteita k\xc3\xa4ytt\xc3\xa4j\xc3\xa4n kiinnostuksen kohteista ker\xc3\xa4\xc3\xa4m\xc3\xa4ll\xc3\xa4 makua koskevaa tietoa usealta k\xc3\xa4ytt\xc3\xa4j\xc3\xa4lt\xc3\xa4. Yhteistoiminnallisessa suodattamisessa k\xc3\xa4ytt\xc3\xa4jien menneit\xc3\xa4 aktiviteetteja k\xc3\xa4ytet\xc3\xa4\xc3\xa4n nykyisten mieltymysten ennustamiseen._NEWLINE_Yhteistoiminnallinen suodattaminen on teknisesti helpompi toteuttaa kuin sis\xc3\xa4lt\xc3\xb6perustainen suosittelu. Se tuottaa laadukkaita suosituksia, mutta sen tehokkuus heikkenee k\xc3\xa4ytt\xc3\xa4jien (esim. kuluttajien) ja datan (esim. tuotteiden) m\xc3\xa4\xc3\xa4r\xc3\xa4n kasvaessa._NEWLINE_Yhteistoiminnallisessa suodattamisessa k\xc3\xa4ytet\xc3\xa4\xc3\xa4n tilastollisia menetelmi\xc3\xa4 kuten l\xc3\xa4hin naapuri -tekniikoita. Ne toimivat etsim\xc3\xa4ll\xc3\xa4 k\xc3\xa4ytt\xc3\xa4jien naapureita, joilla on ollut aiemmin taipumuksena olla samaa mielt\xc3\xa4 asioista k\xc3\xa4ytt\xc3\xa4j\xc3\xa4n kanssa. Useimmiten naapurit muodostuvat k\xc3\xa4ytt\xc3\xa4jien mielipiteiden keskin\xc3\xa4isest\xc3\xa4 korrelaatiosta. T\xc3\xa4m\xc3\xa4n j\xc3\xa4lkeen j\xc3\xa4rjestelm\xc3\xa4 voi suositella tuotteita, joista k\xc3\xa4ytt\xc3\xa4j\xc3\xa4n l\xc3\xa4himm\xc3\xa4t naapurit ovat pit\xc3\xa4neet ja my\xc3\xb6s k\xc3\xa4ytt\xc3\xa4j\xc3\xa4 todenn\xc3\xa4k\xc3\xb6isesti pit\xc3\xa4\xc3\xa4. Ne siis vaativat tietyn asteista interaktiivisuutta, joka useimmin ilmenee k\xc3\xa4ytt\xc3\xa4jien tuotteille antamina arvosanoina tai ostoshistoriana._NEWLINE_Yksi esimerkki yhteistoiminnallisesta suodattamisesta on folksonomiat eli verkon kansanluokitukset. Ne ovat internetk\xc3\xa4ytt\xc3\xa4jien yhteis\xc3\xb6llisesti luomaa metadataa.\n_START_SECTION_\nKaupalliset sovellukset\n_START_PARAGRAPH_\nSuositteluj\xc3\xa4rjestelmien on todettu lis\xc3\xa4\xc3\xa4v\xc3\xa4n verkkokauppaa, koska ne auttavat kauppojen asiakkaita l\xc3\xb6yt\xc3\xa4m\xc3\xa4\xc3\xa4n tehokkaammin itselleen sopivia tuotteita Internetin valtavasta tarjonnasta. Suositteluj\xc3\xa4rjestelmien tarjoamat personoidut tuotesuositukset johtavat ostop\xc3\xa4\xc3\xa4t\xc3\xb6kseen selv\xc3\xa4sti personoimattomia ehdotuksia useammin. Erityisen merkityksellisi\xc3\xa4 suositukset ovat aloilla, joiden markkinoilla on suuri valinnanvara, makuasioilla suuri merkitys ja matala hintataso._NEWLINE_Andersonin  mukaan suositusmahdollisuudet ovat keskeisi\xc3\xa4 nettikauppojen menestystekij\xc3\xb6it\xc3\xa4. Suositteluj\xc3\xa4rjestelm\xc3\xa4t ovat yksi suodatusmekanismi, jolla kuluttajat saadaan siirtym\xc3\xa4\xc3\xa4n pitk\xc3\xa4n h\xc3\xa4nn\xc3\xa4n tuotteisiin ja ostamaan hittien lis\xc3\xa4ksi marginaalituotteita. Se on siis osa uutta yksil\xc3\xb6llisemp\xc3\xa4\xc3\xa4 digitaalisen kaupan muotoa, jossa kysynt\xc3\xa4 ja tarjonta yhdistet\xc3\xa4\xc3\xa4n. Suosituksilla on kaikki mainonnan kysynt\xc3\xa4\xc3\xa4 lis\xc3\xa4\xc3\xa4v\xc3\xa4 voima, mutta niiden kustannukset ovat alhaisemmat.\n_START_SECTION_\nKirjastosovellukset\n_START_PARAGRAPH_\nMy\xc3\xb6s kirjastot k\xc3\xa4ytt\xc3\xa4v\xc3\xa4t suositteluj\xc3\xa4rjestelmi\xc3\xa4 aineistotietokannoissaan. Mm. H\xc3\xa4meenlinnan, Keski-Suomen (Aalto-kirjastot) ja Pirkanmaan kunnankirjastot (PIKI-kirjastot) k\xc3\xa4ytt\xc3\xa4v\xc3\xa4t sosiaaliseen mediaan perustuvaa Axiell Arena -alustaa, joka mahdollistaa automaattisen suosittelemisen samankaltaisten asiasanojen tai tunnisteiden kautta.\n_START_SECTION_\nOngelmia\n_START_PARAGRAPH_\nKoska suositteluj\xc3\xa4rjestelmien toiminnan edellytyksen\xc3\xa4 on suurien k\xc3\xa4ytt\xc3\xa4j\xc3\xa4joukkojen aktiivisuus, k\xc3\xa4ytt\xc3\xa4ji\xc3\xa4 on oltava riitt\xc3\xa4v\xc3\xa4sti, ja heid\xc3\xa4n oltava motivoituneita kertomaan omasta maustaan._NEWLINE_K\xc3\xa4ytt\xc3\xa4jilt\xc3\xa4 ker\xc3\xa4tt\xc3\xa4v\xc3\xa4n tietom\xc3\xa4\xc3\xa4r\xc3\xa4n vuoksi kyse on my\xc3\xb6s yksityisyydensuojasta. Esimerkiksi Facebookin Beacon-laajennus poistettiin k\xc3\xa4yt\xc3\xb6st\xc3\xa4 voimakkaan vastustuksen vuoksi, koska se kertoi automaattisesti k\xc3\xa4ytt\xc3\xa4jien nettiostoksista heid\xc3\xa4n yst\xc3\xa4villeen. Facebookin perustaja Mark Zuckerbergin mukaan t\xc3\xa4llaiset personoidut mainokset vastaavat suositusta luotetulta yst\xc3\xa4v\xc3\xa4lt\xc3\xa4._NEWLINE_Anderson  on n\xc3\xa4hnyt ongelmana sen, ett\xc3\xa4 suositukset loppuvat helposti: mit\xc3\xa4 marginaalisempaa musiikkia, sit\xc3\xa4 v\xc3\xa4hemm\xc3\xa4n k\xc3\xa4ytt\xc3\xa4ji\xc3\xa4, joilta ker\xc3\xa4t\xc3\xa4 dataa ja luoda yhteistoiminnallista suodattamista. Toinen ongelma on suositusten pysyminen pitk\xc3\xa4ll\xc3\xa4 aikav\xc3\xa4lill\xc3\xa4 samanlaisina._NEWLINE_Musiikin suositusj\xc3\xa4rjestelmiss\xc3\xa4 genrekohtaiset rajoitukset ovat olennaisia puutteita \xe2\x80\x93 esimerkiksi klassisen ja populaarin musiikin tekijyysk\xc3\xa4sityksen yhteensopimattomuus (s\xc3\xa4velt\xc3\xa4j\xc3\xa4 vs. esitt\xc3\xa4j\xc3\xa4) tekee samankaltaisuuden m\xc3\xa4\xc3\xa4ritt\xc3\xa4misest\xc3\xa4 vaikeaa. My\xc3\xb6s suodattaminen ylip\xc3\xa4\xc3\xa4ns\xc3\xa4 genren tai esitt\xc3\xa4j\xc3\xa4n mukaan on vain rajattu tapa, eik\xc3\xa4 mahdollista esimerkiksi saman aikakauden musiikin suosittelemista._NEWLINE_\xc3\x85manin  mukaan ongelmiin my\xc3\xb6s se, ett\xc3\xa4 yhteistoiminnallinen suodattaminen on amat\xc3\xb6\xc3\xb6rien tekem\xc3\xa4\xc3\xa4 ja sitten altista esimerkiksi v\xc3\xa4\xc3\xa4ristelylle, kuten tunnisteiden k\xc3\xa4yt\xc3\xb6ss\xc3\xa4 pilailemiselle.'